Page:Ludus Coventriae (1841).djvu/134

 And namely of ȝour comfortabyl massage, ffor I undyrstande by inspyracion, That ȝe knowe by syngulere prevylage, Most of my sonys incarnacion. I pray ȝow take it into usage, Be a custom ocupacion, To vesyte me ofte be mene passage,— ȝour presence is my comfortacion.

Gabriel. At ȝour wyl, lady, so xal it be,  ȝe gentyllest of blood and hyest of kynrede, That reynyth in erthe in ony degré,   Be pryncypal incheson of the Godhede. I comende me onto ȝow, thou trone of the Trinyté,  O mekest mayde, now the modyr of Jhesu; Qwen of hefne, lady of erthe, and empres of helle be ȝe,   Socour to alle synful that wole to ȝow sew. Thoro ȝour body beryth the babe oure blysse xal renew,  To ȝow, modyr of mercy, most mekely I recomende; And as I began, I ende with an Ave new,   Enjonyd hefne and erthe with that I ascende. Angeli cantando istam sequenciam:—

Ave Maria gratia plena! Dominus tecum, virgo serena!